VÝZVA NA PREDKLADANIE ŽIADOSTÍ O POSKYTNUTIE PODPORY
V RÁMCI KOMPOMENTU 1  (ÚČASŤ NA PODUJATIACH) 
PROGRAMU NA PODPORU STARTUPOV
 
Slovak Business Agency ako vykonávateľ (ďalej len „Vykonávateľ“) Programu na podporu startupov zverejneného v Obchodnom vestníku č. 204/2024 dňa 21. 10. 2024 (ďalej len „Program“), vyhlasuje v mene Ministerstva hospodárstva Slovenskej republiky ako poskytovateľa Výzvu na predkladanie žiadostí o poskytnutie podpory v rámci Komponentu 1 (Účasť na podujatiach) Programu na podporu startupov (ďalej len „Výzva“). Výzva sa vyhlasuje v rámci iniciatívy Startup Sharks.

Do Výzvy je možné prihlásiť sa podaním Žiadosti o poskytnutie podpory v rámci Komponentu 1 (Účasť na podujatiach) Programu na podporu startupov vrátane jej príloh (ďalej len „Žiadosť“), a to podľa podmienok uvedených v tejto Výzve.

DO VÝZVY JE MOŽNÉ PRIHLÁSIŤ SA OD: 25. 12. 2024 do 25. 01. 2025

1. ZÁKLADNÉ INFORMÁCIE

Zámerom Výzvy je zabezpečenie účasti na domácom a/alebo medzinárodnom podujatí zameranom na inovácie, technológie a startupy (ďalej len „Podujatie“), ktoré si oprávnený žiadateľ zvolí podľa vlastného výberu a ktoré sa musí konať v termíne najneskôr do 15. 03. 2025, pričom 15. 03. 2025 predstavuje najneskorší dátum návratu z Podujatia.

[bookmark: _Hlk172026464]Podpora vo forme zabezpečenia účasti na Podujatiach bude poskytovaná nepriamou formou, a to na základe zákona č. 290/2016 Z. z. o podpore malého a stredného podnikania a o zmene a doplnení zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov v znení neskorších predpisov (ďalej len „Zákon o MSP“) a Programu, v súlade s podmienkami uvedenými v tejto Výzve.

Účasť na Podujatiach bude oprávneným žiadateľom celkom alebo sčasti zabezpečená prostredníctvom externého dodávateľa zabezpečeného Vykonávateľom (ďalej len „Dodávateľ“).

Žiadosť je potrebné podať minimálne 6 (šesť) týždňov pred začiatkom Podujatia.

Účasť na Podujatí je možné uskutočniť fyzickou alebo online formou.

Zúčastniť sa na Podujatí formou fyzickej účasti je možné ako:
a) návštevník Podujatia (uhrádzajú sa max. cestovné výdavky a/alebo výdavky na ubytovanie a vstupenku na Podujatie) alebo ako 
b) vystavovateľ (uhrádzajú sa max. cestovné výdavky a/alebo výdavky na ubytovanie, vstupenka na Podujatie a/alebo výdavky na stánok),
a to podľa podmienok bližšie uvedených v časti 6. Výzvy.

V prípade online účasti je možné zúčastniť sa na Podujatí iba ako návštevník Podujatia (Vykonávateľ uhradí vstupenku na Podujatie), a to podľa podmienok bližšie uvedených v časti 6. Výzvy. 

Pre účasť na každom Podujatí sa vyžaduje podanie osobitnej Žiadosti.

2. OKRUH OPRÁVNENÝCH ŽIADATEĽOV

Zúčastniť sa Podujatia môže výlučne občan Slovenskej republiky ako fyzická osoba – nepodnikateľ, ktorá nie je podnikom v zmysle čl. 107 ods. 1 Zmluvy o fungovaní EÚ, t. j. subjekt, ktorý vykonáva hospodársku činnosť bez ohľadu na svoje právne postavenie a spôsob financovania, pričom hospodárskou činnosťou sa rozumie každá činnosť, ktorá spočíva v ponuke tovaru a služieb na trhu. Fyzická osoba – nepodnikateľ zároveň nesmie byť ani podnikateľom v zmysle ustanovenia § 2 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Žiadateľ“). Na účely Programu a tejto Výzvy sa štatutárny orgán, člen štatutárneho orgánu a/alebo prokurista podniku považuje za podnikateľa.

[bookmark: _Hlk181869180]Za účelom predchádzania konfliktu záujmov platí, že Žiadateľom nemôže byť zamestnancom Ministerstva hospodárstva Slovenskej republiky ako poskytovateľa alebo zamestnancom Vykonávateľa.

Túto skutočnosť je Žiadateľ povinný doložiť vyhlásením.

3. PODMIENKY PODÁVANIA ŽIADOSTÍ

Formulár Žiadosti v elektronickej podobe k nahliadnutiu je dostupný TU; vyplniť ho bude možné až v čase možnosti podávania Žiadostí.

Žiadateľ má právo počas trvania Výzvy podať viacero Žiadostí. 

Žiadosť pozostáva z nasledovných príloh:
a) prihláška,
b) CV Žiadateľa,
c) prezentácia projektu/startupu/nápadu, 
d) vyhlásenie Žiadateľa o právach viažucich sa k projektu,
e) vyhlásenie a súhlas k spracúvaniu osobných údajov v rámci Programu na podporu startupov.

Žiadosť sa predkladá v elektronickej podobe na webovej adrese www.npc.sk  alebo v listinnej podobe[footnoteRef:1] na korešpondenčnú adresu: Slovak Business Agency, Karadžičova 7773/2, 811 09 Bratislava, Slovenská republika. [1:  	V prípade zasielania Žiadosti v listinnej podobe sa za dátum podania Žiadosti rozumie dátum na podacej pečiatke pošty] 


Upozornenie: Kapacitné obmedzenie Vykonávateľa na doručenie Žiadosti v elektronickej podobe je ohraničené veľkosťou 20 MB.

4. PODMIENKY POSÚDENIA ŽIADOSTÍ A CELKOVÁ VÝŠKA POMOCI

Žiadosti budú posudzované nasledovne:
a) ak Žiadosť neobsahuje predpísané náležitosti, Vykonávateľ do 30 dní odo dňa doručenia Žiadosti vyzve Žiadateľa, aby ju doplnil. Ak Žiadateľ výzve na doplnenie Žiadosti v určenej lehote nevyhovie, Vykonávateľ Žiadosť zamietne,
b) všetky Žiadosti podané v termíne, ktoré splnia formálne náležitosti, budú predložené na vyhodnotenie komisii, 
c) neúplné  Žiadosti, Žiadosti doručené v lehote kratšej ako 6 (šesť) týždňov pred začiatkom Podujatia a Žiadosti, ktoré nebudú v rámci výzvy na doplnenie v určenej lehote zo strany Žiadateľa doplnené, nebudú predložené komisii, 
d) po posúdení všetkých Žiadostí, komisia, na základe predložených Žiadostí a s dôrazom na kritéria vyhodnocovania Žiadostí, vyberie Žiadateľov, ktorým Vykonávateľ zabezpečí účasť na Podujatí celkom alebo sčasti prostredníctvom Dodávateľa,
e) v prípade schválenia Žiadosti pristúpi Vykonávateľ v mene Ministerstva hospodárstva Slovenskej republiky ako poskytovateľa k uzatvoreniu Zmluvy o poskytnutí podpory vo forme zabezpečenia účasti na startup podujatí v zmysle ustanovenia § 7 ods. 4 a 5 Zákona o MSP (ďalej len „Zmluva“). Nadobudnutím účinnosti Zmluvy sa Žiadateľ stáva prijímateľom (ďalej len „Prijímateľ“),
f) Vykonávateľ nie je povinný Zmluvu uzatvoriť, ak Žiadateľ pred jej uzatvorením neposkytuje Vykonávateľovi súčinnosť.

5. KRITÉRIÁ VYHODNOCOVANIA ŽIADOSTÍ

Žiadosti budú vyhodnocované podľa nasledovných kritérií:

a) potenciál plného využitia účasti na Podujatí,
b) kvalita vypracovania prihlášky,
c) technologická vyspelosť, atraktivita a inovatívnosť produktu/myšlienky,
d) realizovateľnosť a uplatnenie projektu na trhu.

6. BLIŽŠIE INFORMÁCIE SÚVISIACE S PODPOROU ÚĆASTI NA PODUJATIACH

a) Podujatie sa musí konať v termíne najneskôr do 15. 03. 2025, pričom 15. 03. 2025 predstavuje najneskorší dátum návratu z Podujatia.
b) poskytnutou pomocou budú uhradené výdavky spojené s účasťou Žiadateľa na Podujatí,
c) Vykonávateľ a/alebo Dodávateľ môže uhradiť nasledovné typy výdavkov spojené s fyzickou účasťou na Podujatí, a to:
(i) vstup na Podujatie a/alebo výdavky na stánok, 
(ii) cestovné výdavky, t. j. cena letenky,
(iii) výdavky na ubytovanie,
d) Vykonávateľ a/alebo Dodávateľ uhradí výdavky spojené s online účasťou na Podujatí, a to:
(i) online vstup na Podujatie, 
e) za oprávnené výdavky sa na účely tejto Výzvy nepovažujú najmä:
(i) výdavky spojené s vízami,
(ii) výdavky spojené s poistením,
(iii) výdavky na lokálnu prepravu, dopravu na letisko a/alebo z letiska, 
(iv) výdavky spojené so sponzoringom a/alebo partnerstvom,
(v) dodatočné výdavky spojené s Podujatím, ak v Zmluve nie je uvedené inak,
(vi) platené úroky,
(vii) pokuty a penále,
(viii) colné poplatky,
f) Prijímateľ je na základe Zmluvy povinný zaslať Vykonávateľovi do termínu uvedeného v Zmluve scany originálov/originály dokumentov potvrdzujúce účasť Prijímateľa na Podujatí (najmä, nie však výlučne letenky, vstupenky na Podujatie a pod.),
g) Prijímateľ je na základe Zmluvy povinný vyplniť a doručiť Vykonávateľovi do termínu uvedeného v Zmluve Prijímateľom vypracovanú a originálne podpísanú Záverečnú správu o účasti na podujatí,
h) refundácia oprávnených výdavkov (a to aj, ak vzniknú dodatočne) hradených prvotne Žiadateľom nie je následne možná.

7.  ZÁVEREČNÉ INFORMÁCIE

a) Žiadateľ je povinný poskytnúť Vykonávateľovi osobné údaje v rozsahu: meno, priezvisko, adresa trvalého pobytu, dátum narodenia, telefonický kontakt, e-mailová adresa, a to v súlade so všeobecne záväznými právnymi predpismi, najmä s predpismi týkajúcimi sa ochrany osobných údajov. Podrobnosti o Ochrane osobných údajov nájdete na webovom sídle Vykonávateľa, 
b) Žiadateľ berie na vedomie poskytnutie údajov prípadne vybraných príloh Žiadosti Dodávateľovi, 
c) výška disponibilných finančných prostriedkov určených na túto Výzvu je 
15 000,- eur,
d) najnižšia a najvyššia výška podpory nie je v rámci Programu stanovená, 
e) komisia zasadá a Žiadosti vyhodnocuje v predpokladanom termíne: do 30 pracovných dní od doručenia Žiadosti, ktorá spĺňa formálne náležitosti Výzvy,
f) na poskytnutie podpory nie je právny nárok,
g) Vykonávateľ si vyhradzuje právo túto Výzvu zrušiť a/alebo zmeniť.


Slovak Business Agency
Karadžičova 7773/2
811 09 Bratislava 
podujatia@sbagency.sk
+421 220 363 119

